El pressupost de la Diputació de Girona per al 2019 puja a  141,1 milions d'euros (MEUR) i segueix la línia ascendent dels darrers anys. En comparació amb aquest exercici, en global els comptes s'incrementen un 6%. El president de la Diputació, Miquel Noguer, ha subratllat que el pressupost gira al voltant de tres grans eixos: "innovació, sostenibilitat i acció social". Noguer també ha posat l'accent en què "els veritables protagonistes" del pressupost són els ajuntaments, ja que les entitats locals rebran "fins al 48%" dels 79,7 MEUR que la corporació destinarà a subvencions i transferències. Durant la presentació dels comptes, Noguer també ha avançat que aquest 2018 la Diputació tancarà l'exercici havent reduït a zero el seu endeutament. La Diputació de Girona farà aquest dimarts un ple extraordinari per debatre i aprovar el pressupost per al 2019. L'equip de govern del PDeCAT portarà a aprovació uns comptes que, en global, pugen a 141,11 MEUR, un 6,16% més que l'any anterior. Un increment, el d'aquest 2019, que se suma a la línia ascendent –i sostinguda- que el pressupost de la Diputació ha mantingut en els darrers exercicis. El pressupost consolidat de la Diputació de Girona inclou no només els comptes de la corporació sinó també el dels diferents organismes autònoms. És a dir, la Xarxa Local de Tributs (el Xaloc), el Dipsalut, el Conservatori de Música Isaac Albéniz i els Serveis de Millora i Expansió Ramadera i Genètica Aplicada (el Semega). Traient els diners que són per a aquests organismes públics, el pressupost estricte de la corporació és de 134,58 MEUR, un 5,92% més que aquest 2018. La majoria de la despesa, el 28%, serà per a l'àrea de Cultura, Educació, Noves Tecnologies, Esports i Benestar; el 25%, per a l'àrea de Territori i Sostenibilitat; el 17%, per a Cooperació Local, Habitatge i Bon Govern; el 14%, per a Promoció Econòmica, Administració i Hisenda; el 13% per als Òrgans de Govern i el 3% restant per al Fons de Contingència (que se situa en 3,2 MEUR). Els ajuntaments, protagonistes El president de la Diputació ha destacat que, a grans trets, els comptes per al 2019 s'han fet posant l'accent en la "innovació, la sostenibilitat i l'acció local". De fet, Miquel Noguer ja ha avançat que, una vegada excloses les despeses de personal i financeres, el gruix dels diners aniran a parar als ajuntaments i als ens locals.  "Ells són els veritables protagonistes", ha dit el president. I per exemplificar-ho, ha tret xifres. Per una banda, Miquel Noguer ha explicat que aquest 2019 la Diputació de Girona destinarà 79,7 MEUR a subvencions i transferències, i que els consistoris i ens locals seran els beneficiaris "d'un 48% d'aquests diners". El president també ha volgut fer incís en l'esforç que ha fet la corporació per continuar nodrint el Fons de Cooperació Econòmica i Local, que aquest 2019 passarà a ser de 19,5 MEUR. Miquel Noguer ha explicat que la Diputació hi destina 1,2 MEUR més que al 2018 i que, si es té en compte l'evolució dels darrers anys, l'aportació "pràcticament s'ha doblat" en comparació a la que hi havia durant els exercicis 2011 i 2012. A més, el president també ha dit que la Diputació també ha tingut en compte les necessitats d'ajuda dels municipis arran dels darrers episodis d'aiguats. Per això, el pressupost del 2019 ja contempla una partida inicial de 250.000 euros que serà específica per pal·liar les conseqüències de les pluges, i que com ha puntualitzat Noguer, "pot incrementar-se" en els propers mesos. Noguer també ha volgut subratllar que, més enllà de donar subvencions, aquest 2019 els comptes de la Diputació també recullen "l'esforç" que ha fet la corporació per donar "més serveis" als municipis (en especial, aquells més petits o mitjans). "Per exemple, en temes de control intern, recursos humans o contractació, arran dels últims canvis normatius", ha puntualitzat la vicepresidenta i diputada de Promoció Econòmica, Administració i Hisenda, Maria Àngels Planas. "Els pressupostos més socials" D'altra banda, Noguer ha subratllat que els d'aquest 2019 seran "els pressupostos més socials que ha tingut mai la Diputació de Girona". Un compromís, que segons ha desgranat el president de la Diputació, es trasllada en partides concretes. Per exemple, 1,6 MEUR destinats a polítiques socials d'habitatge (440.000 més que al 2018) o els 4,2 MEUR que el Dipsalut destinarà a ajudes per a aliments, menjadors socials, teleassistència i programes de lluita contra la pobresa. Els pressupostos de la Diputació de Girona, però, tampoc obliden les inversions. En concret, aquest 2019 la corporació hi destinarà 19,8 MEUR, dels quals gairebé 5 aniran a parar a obres de millora i construcció de noves carreteres. La resta permetran impulsar el projecte Feder Vies Verdes (5,1 MEUR) o es destinaran a enllumenat públic (3,7 MEUR), renovació de museus (986.000 euros) o inversions en calderes i xarxes de calor (2,2 MEUR). L'increment global en el pressupost també es tradueix en més recursos per als organismes públics. El pressupost per al Dipsalut augmenta un 6,19% (14,1 MEUR), el del Xaloc un 6,89% (11,8 MEUR), el del Conservatori un 9,16% (3,08 MEUR) i el del Semega un 6,84% (750.000 euros). L'endeutament, a zero Per últim, Miquel Noguer també ha volgut posar l'accent en què aquest 2018 la Diputació tancarà l'exercici havent reduït a zero el seu endeutament. Noguer ha recordat que al 2011 l'endeutament de la corporació s'enfilava més amunt dels 100 MEUR i que, al llarg d'aquests darrers exercicis, s'ha hagut de fer front a amortitzacions que se situaven entre els 18 i els 20 MEUR anuals. El president ha admès que, precisament, això ha coincidit amb els anys més durs de la crisi econòmica. "Ens ha fet molt mal al cor, però no tenia sentit que ens endeutéssim per donar subvencions, perquè ens estàvem enganyant a nosaltres mateixos", ha puntualitzat.  Miquel Noguer ha dit que, per això, a partir d'ara la Diputació de Girona només recorrerà a l'endeutament en casos extraordinaris (per exemple, amb els programes Feder). Per això, de cara al 2019, la corporació ja ha previst que per cobrir la següent convocatòria podria endeutar-se en un 6% (en concret, amb un deute de 9,9 MEUR). Noguer, però, ja ha dit que això és "altament improbable" perquè la Diputació espera poder cobrir aquesta quantitat amb fons propis.

Summary: El pressupost de la Diputació de Girona per al 2019 puja a 141,1 MEUR i la corporació redueix l'endeutament a zero


'Tot són preguntes', el poema de Joan Vinyoli musicat per David Caragén i inclòs en el darrer àlbum de Mishima 'Ara i res' (Warner / The Rest Is Silence, 2017), s’ha endut el desè premi Miquel Martí i Pol del certamen Terra i Cultura. El lliurament, que havia de celebrar-se amb un concert en el marc del festival Músiques Sensibles, s’ha fet avui de forma excepcional a l’Espai Tros en un format més auster en protesta per la situació política a Catalunya. El premi, impulsat per Lluís Llach, s’atorga anualment al millor poema musicat en llengua catalana. El guanyador s’ha triat d’entre els cinc finalistes escollits d’entre prop de 600 cançons editades i inèdites sobre adaptacions musicals de poetes en català. La proposta de Carabén competia amb 'No he desitjat mai cap cos com el teu', de Vicent Andrés Estellés, a càrrec de Maria Arnal i Marcel Bagés (melodia Héctor Arnau); 'Serenada d’hivern', de Josep Carner a càrrec de Víctor Bocanegra; 'Adéu-siau, plaers del món', de Jacint Verdaguer a càrrec d’ArnauTordera (Obeses) i 'Salvador Dalí', de Josep Palau i Fabre a càrrec de Toni Xuclà (interpretada per RAMON MIRABET).  El premi té una dotació econòmica de 5.000 euros i una obra original de l’escultor Josep Bofill..

Summary: David Carabén guanya el X Premi Miquel Martí i Pol de Terra i Cultura per l’adaptació de 'Tot són preguntes' de Vinyoli


Les entitats reclamen pal·liar les urgències però també "canvis" cap a unes polítiques "transformadores" i "integradores" ACN Barcelona.-La portaveu de la plataforma Pobresa Zero, Teresa Crespo, ha demanat que el ple monogràfic sobre la situació d'emergència social, que té lloc aquest dimecres i dijous, no sigui "un motiu de desencís" i s'ha mostrat confiada que el Parlament "es comprometrà" i farà "l'esforç per arribar a un consens" davant la pobresa i les desigualtats. La plataforma, que aglutina 3.200 organitzacions d'àmbit social, vol que es pal·liïn les urgències, però demana anar més enllà amb "canvis" cap a unes polítiques socials "transformadores" i "integradores". Crespo ha denunciat la precarització del mercat laboral; ha reivindicat una educació de qualitat i el dret efectiu a un habitatge digne i ha reclamat "un canvi de model del sistema de prestacions" i una "resposta" al dret d'uns ingressos per a una vida digna. Del ple que ha arrancat aquest dimecres, les entitats i organitzacions de la plataforma Pobresa Zero n'esperen acords que expressin "la voluntat" del Parlament per lluitar contra la desigualtat. La portaveu de la plataforma s'ha mostrat confiada que els diputats trobaran aquest consens per lluitar contra la pobresa: "El Govern i el Parlament tenen moltes possibilitats de construir aquesta societat que totes volem". Crespo ha reivindicat "canviar la mirada cap a la pobresa" i abordar-la des de la seva "complexitat"; pensar en una "economia més social" i unes polítiques "transgormadores", "integradores", "preventives", "amb visió de futur" i "centrades en la persona".   Pobresa Zero ha identificat quatre grans fronts per treballar: mercat laboral, educació, dret a l'habitatge i sistema de prestacions. Crespo ha lamentat que les reformes laborals que es van aprovar "per a una major productivitat i competitivitat, han generat una dualitat estructural entre els treballadors precaris i els estables". La portaveu de la plataforma ha denunciat la destrucció de llocs de treball; la bretxa salarial; la baixa qualitat de contractació; la contractació a temps parcial, per hores o per dies i la davallada dels salaris. Crespo també ha alertat que les entitats estan copsant la realitat de persones que es troben a l'atur i que potser mai treballaran i ha demanat plantejar-se d'"una manera seriosa" aquesta situació. "Hauríem de ser més creatius per donar-hi respostes", ha reivindicat. Crespo ha advertit que "estem construint la pobresa del futur; amb una població que en la vellesa serà pobra perquè l'historial laboral serà de llargues durades d'atur o molts contractes esporàdics". La representant de les entitats socials ha responsabilitzat d'aquestes previsions "el sistema econòmic i social, amb el coneixement de tothom". "Malgrat que ens diuen que l'economia funciona, la realitat del dia a dia és que no va tan bé", ha ressaltat.  En educació, Crespo ha demanat buscar mesures contra l'abandonament escolar i "superar del tot" problemes com la "barrera" en l'accés a les escoles bressol, que per a "moltes famílies estan resultat prohibitives" o en les beques menjador. També ha explicat que algunes entitats han hagut d'organitzar menjadors per a joves que surten de l'institut després de la jornada intensiva. Les entitats socials reivindiquen "una escola pública, diversa, inclusiva, gratuïta, de qualitat i d'accés universal" sense "oblidar el suport i acompanyament a les famílies.   Crespo ha demanat desplegar els reglaments d'habitatge i pobresa energètica per garantir un dret a l'habitatge efectiu, així com la garantia als subministraments bàsics, ja que, ha alertat, les dificultats per accedir-hi són un "element marginador" en l'emancipació dels joves. La portaveu de Pobresa Zero ha instat a "negociar amb la banca i recuperar pisos buits perquè tothom pugui viure en un habitatge digne".  La representant de les entitats ha assenyalat que l'actual sistema de prestacions està configurat per ajudes "parcials i de petita quantia i no articulades entre si" que han anat sorgint a mesura de les noves demandes. Crespo ha assegurat que és "urgent" canviar-lo per "optimitzar recursos i evitar el viacrucis de persones que han d'anar a molts llocs i trucar a moltes finestretes". També ha reclamat trobar la "resposta" al dret que recull l'article 24.3 de l'Estatut a una renda garantida de ciutadania que asseguri a les persones i famílies en situació de pobresa els mínims d'una vida digna. "Cal buscar una solució que podria ser per a etapes, a fases, perquè hi accedeixin aquelles famílies prioritàries i progressivament tothom", ha apuntat.

Summary: Pobresa Zero insta el Parlament a arribar a un consens davant l'emergència social i espera que el ple no creï "desencís"


L'espai per a vianants entre els barris de Can Feu i de Gràcia de Sabadell que s'ha guanyat gràcies al soterrament d'una part de les vies dels Ferrocarrils de la Generalitat de Catalunya (FGC) s'obrirà aquest divendres, 28 d'abril. L'acabament d'aquestes obres permet posar fi a la frontera física que ha dividit històricament aquestes dues zones de la ciutat i millorar l'entorn de la Rambla d'Ibèria, aconseguint més espais per als ciutadans, per a bicicletes, i més zones verdes. Això permet també modificar la mobilitat d'alguns eixos viaris de l'entorn de les obres. D'aquesta manera es millora la zona d'entrada a l'estació Can Feu - Gràcia, s'obriran a la circulació alguns carrers i es canviarà el sentit d'altres. L'Ajuntament ha informat ja als veïns de la zona dels canvis de mobilitat que es proposen i que tenen per objectiu facilitar el pas a vianants i bicicletes i que s'aniran concretant amb el consens veïnal. Així, a partir d'ara el passatge de l'Enginyer Playà tindrà un sentit diferent a cada tram. El tram nord del passatge de Frasser Lawton serà d'ús exclusiu per a vianants i serveis. Els trams del carrer de la Reina Elionor i del de Jacint Verdaguer que toquen al passatge de Frasser Lawton permetran un accés exclusiu a guals serveis. I, finalment, el tram nord del carrer del Riu-sec i el tram del carrer de la Reina Elionor entre el carrer del Riu sec i la carretera de Molins de Rei canvien de sentit. Algunes xifres La superfície de via ferroviària soterrada és de 6.322 metres quadrats. El passeig que s'hi ha pogut habilitar aporta a la ciutat 14.224 metres quadrats de nova urbanització, dels quals 11.099 són per a ús dels vianants i 3.125 són de zona verda, on s'han plantat 45 arbres. A més, l'actuació ha permès crear 500 metres de nova xarxa per a bicicletes. D'altra banda, s'hi ha instal·lat mobiliari urbà –papereres i cadires– i un aparcament per a bicicletes a l'estació del tren.

Summary: S’obre definitivament el pas entre els barris de Gràcia i Can Feu de Sabadell un cop acabades les obres dels FGC


La regidora de Cs a l'Ajuntament de Barcelona Marilén Barceló ha criticat aquest dimecres que el consistori promogui un registre per tal d'expropiar solars inactius durant més de dos anys quan existeixen terrenys sense edificar de propietat municipal. "Hi ha solars on es podria estar construint i no s'ha fet", ha recriminat la regidora, que ha demanat al govern que aclareixi el nombre exacte de terrenys buits dels quals disposa. Segons Barceló el projecte presentat és una "declaració d'intencions", que "no serveix per a res". "L'habitatge és el taló d'Aquil·les del govern d'Ada Colau", ha sentenciat.  L'efectivitat d'aquest registre està lligada a l'aprovació definitiva de la modificació del Pla general metropolità de tanteig i retracte, actualment encara en tràmit i en debat. Preguntada si el seu grup donarà suport al canvi de normativa que el faria possible, Barceló ha defensat que el seu grup "no sap exactament on anirà a parar aquesta mesura", ja que "l'expropiació per defensar l'interès general per damunt dels particulars es contempla a la Llei d'urbanisme de Catalunya", ha dit. La regidora de la formació taronja ha instat a l'executiu a deixar de promoure "titulars" i "eslògans" i "s'ocupi dels problemes dels ciutadans". En aquest sentit, s'ha preguntat "on són" les 4.000 residències de protecció oficial promeses a l'inici del mandat. "Volem mesures concretes i que siguin efectives durant aquesta legislatura", ha reblat. Cs denuncia un incendi a un pis ocupat a Ciutat Vella i acusa Colau de "deixadesa de funcions" A més, Barceló ha explicat que aquest dimarts s'ha produït un incendi a un pis ocupat a Ciutat Vella. Segons la regidora aquest incident és una "prova" de "deixadesa de les funcions" i de la "gestió ineficaç" de l'executiu municipal perquè el propietari ja havia denunciat l'ocupació fa deus mesos. "El govern ha d'actuar de manera contundent i donar un missatge clar en contra de l'ocupació il·legal", ha reclamat.

Summary: Cs retreu la creació del registre de solars buits quan Barcelona és propietària de terrenys sense edificar


Tres dotacions dels Bombers de la Generalitat s'han desplaçat aquest dimarts al matí a Castell de Mur (Pallars Jussà) i estan reunits amb tècnics de l'Institut Cartogràfic i Geològic de Catalunya desplaçats a la zona per analitzar els terrenys on aquest dilluns al migdia es va produir una esllavissada de grans dimensions que s'hauria endut per davant un cotxe amb dos ocupants. Els serveis d'emergències desplaçats ahir a la zona es van retirar al vespre al constatar que el terreny era molt inestable. Segons informen des de Bombers, la zona "segueix sent molt inestable" i és per això que aquest dimarts al matí estan revisant el terreny per determinar com i quan es podran iniciar les tasques de rescat i desenrunament "amb seguretat". Els Mossos d'Esquadra segueixen tallant la carretera LV-9124 afectada pel despreniment, entre els quilòmetres 2,5 i 6, i demanen que ningú s'hi apropi perquè es tracta d'una zona inestable. (S'afegeix el testimoni de l'alcalde de Castell de Mur) "És un accident inesperat", diu l'alcalde de Castell de Mur Segons l'alcalde de Castell de Mur, Josep Maria Mullol, la situació és complexa i es preveu que la feina sigui llarga perquè l'esllavissada ocupa 200 metres lineals de la carretera. "La zona és insegura i cal evitar qualsevol perill", ha dit. Mullol ha explicat que es tracta d'un accident "inesperat". "No és una esllavissada normal i corrent produïda per la pluja, tot i que l'aigua hi hagi pogut intervenir, però no és una zona que estigui afectada per esllavissades d'aquesta mena", ha afegit. La principal tasca, ara, ha conclòs, és la de recuperar els cossos de les persones que es creu que hi han quedat atrapades. Restes un terme abandonat fa més de 50 anys Els veïns de la zona han explicat a l'ACN que les roques que han caigut pertanyen a Les Esplugues de Mur, un terme de Castell de Mur situat sota la balma que està abandonat des de fa més de cinquanta anys, precisament a causa de caigudes de roques. Només quedava en peu l'església, han afegit. La seva capella estava dedicada a la Mare de Déu del Roser i amb el despreniment d'aquest dilluns sospiten que també ha caigut. El despreniment es va produir dilluns al migdia Els fets van tenir lloc cap a un quart de quatre de la tarda i el corriment de terres va provocar que tones de pedres d'una falda de la muntanya anessin a parar sobre la via, que ha quedat completament sepultada. Els serveis d'emergència treballen amb la hipòtesi, des de llavors, que un cotxe hauria quedat atrapat  sota les pedres. Se sospita que a l'automòbil hi viatjava una parella, que podrien ser els pares de l'alcalde de Sant Esteve de la Sarga (Pallars Jussà), Jordi Navarra. El president de la Diputació de Lleida, Joan Reñé, es va desplaçar dilluns a la tarda al lloc de l'incident, atès que la via és titularitat d'aquesta administració. Els tècnics de Vies i Obres de la Diputació també van analitzar el punt quilomètric 5 de la carretera, on hi ha hagut l'esllavissada.

Summary: ACTUALIZACIÓ:Bombers es reuneixen amb geòlegs a Castell de Mur per analitzar la situació del terreny de l'esllavissada


El fiscal superior de Catalunya, José María Romero de Tejada, ha mort aquest dilluns als 69 anys. Romero de Tejada ocupava el càrrec des del juliol del 2013, en substitució de Martín Rodríguez Sol, a qui va expedientar per haver-se mostrat a favor d'una consulta sobiranista legal. El ministre de Justícia, Rafael Català, ha lamentat la pèrdua del fiscal superior de Catalunya en una piulada a Twitter. "Descansi en pau José María Romero de Tejada, fiscal superior de Catalunya. El meu afecte per a la seva família i els seus companys. Una gran pèrdua per a la justícia i la fiscalia", ha escrit el ministre a primera hora del matí. La mort de Romero de Tejada es produeix només deu dies després de la desaparició del fiscal general de l'Estat, José Manuel Maza, per una infecció renal mentre es torbava a Buenos Aires.  Romero de Tejada era el fiscal superior de Catalunya des del 2013, quan va substituir Martín Rodríguez Sol. Romero de Tejada va presentar, per ordre de l'aleshores fiscal general de l'Estat, Eduardo Torres-Dulce, la querella contra l'expresident Artur Mar i les exconselleres Irene Rigau i Joana Ortega per la consulta del 9-N. El fiscal superior de Catalunya també va ordenar als Mossos d'Esquadra que identifiquessin els responsables dels centres designats com a col·legis electorals del referèndum de l'1 d'octubre amb la finalitat de prendre’ls declaració com a testimoni perquè fessin entrega de la documentació de què disposaven en relació a l’1-O i per advertir-los de la seva obligació de no cedir els centres per a l’organització del referèndum. Així mateix, Romero de Tejada va enviar una ordre als Mossos perquè precintessin els col·legis electorals abans del dissabte 30 de setembre i fins a les 21.00 hores del diumenge 1 d'octubre.

Summary: Mor el fiscal superior de Catalunya, José María Romero de Tejada


L'alcaldable del PSC, Jaume Collboni, ha apuntat després de la suspensió dels diputats presos per part de la Mesa del Congrés que les sentències es poden compartir o no, però que "són les regles del joc de qualsevol democràcia avançada". "En una democràcia es respecta el que diuen les lleis i la Mesa, independentment de la teva ideologia", ha considerat Collboni, que ha assegurat que, tot i la decisió, "això és absolutament compatible amb defensar el diàleg", com fan els socialistes. "És compatible amb estendre la mà, amb dialogar per sortir del conflicte polític, amb la idea d'Espanya, Catalunya i Europa que tenim els socialistes", ha garantit en l'acte de final de campanya del PSC, des del pavelló del Carmel. La suspensió d'Oriol Junqueras, Jordi Sànchez, Josep Rull i Jordi Turull com a diputats de la cambra baixa s'ha adoptat aquest divendres després d'una reunió on el grup socialista, el PP i Cs han votat conjuntament a favor. Collboni ha argumentat que en una democràcia "es respecta el que diuen les lleis" i considera que "la forma de mantenir forta i viva una democràcia és respectant els institucions i les resolucions dels tribunals". "És compatible amb defensar el diàleg, el que és incompatible és vetar Iceta com a president del Senat", ha dit el candidat, fent referència al bloqueig al Parlament que va impedir que fos designat senador. Collboni ha alertat del risc que dilluns Barcelona es desperti amb un alcalde independentista "que subordinarà la ciutat al procés". "Pot passar, hi ha gent que no es vol creure que això passi", ha dit. Després que la candidata de BComú, Ada Colau, i el candidat republicà, Ernest Maragall, hagin fet un cara a cara a SER Catalunya, Collboni ha dit que han "simulat" que "es barallaven" i que han fet veure "que no són el mateix". "A la vista està que no són el mateix, però volen el mateix, perquè Colau sempre tria els independentistes", ha criticat. Davant aquesta idea, ha assegurat que el PSC "arrasarà" a les eleccions de diumenge. "Ningú que estimi aquesta ciutat pot imaginar-se tenir un alcalde que pensa en què es diu a Waterloo, en com pintar de groc tota la ciutat", ha reblat el candidat, que ha plantejat el PSC com el partit "de les escoles bressol, dels equipaments esportius i de la gent que treballa per la gent i per Barcelona per sobre de tot". Per tot això, però, ha apel·lat als indecisos que optin pel "vot útil" del PSC davant de BComú i ERC i que pensin si durant el mandat s'ha fet "alguna millora tangible". "Ada no ha hecho nada", ha dit, en castellà, Collboni, que demana que es voti socialista per deixar fora aquells que "podien tenir totes les bones intencions del món, però que ni ho han pogut, ni n'han fet". L'eurodiputat i candidat a les eleccions europees, Javi López, ha carregat en aquest acte també contra el president del Govern, Quim Torra, després de les declaracions en què afirmava que Barcelona havia abdicat de ser la capital de Catalunya durant el mandat de Colau. "L'única que ha abdicat ha estat la Generalitat de fer de govern de tots els catalans; són incapaços de fer lleis ni polítiques", ha carregat López, que ha dit que quan Torra marxi, "que serà d'aquí a poc", es trobarà amb un ajuntament amb un alcalde socialista al capdavant, amb Collboni d'alcalde.  A més, López ha opinat que durant aquests anys "han volgut destruir" el projecte socialista i ha celebrat que estan "aquí, dempeus". Per al candidat a les europees, en la candidatura que encapçala Josep Borrell, López ha afirmat que el vot al PSC diumenge serà per defensar el govern de Pedro Sánchez, d'Europa i també per dir que Catalunya "necessita una sortida política amb respecte a la llei, la negociació i els acords" Collboni ha tancat la campanya des del pavelló del Carmel, acompanyat del primer secretari del PSC, Miquel Iceta, membres de la seva candidatura, i el diputat Ferran Pedret. També de la música en directe del Petitet, que ha composat la rumba que el candidat ha utilitzat durant els quinze dies, refent el lema 'Tornem a ser Barcelona', i amb un ritme amb què tots s'han animat a ballar.

Summary: Collboni atribueix a "les regles del joc" la suspensió dels diputats i diu que és "compatible" amb defensar el diàleg


A la Facultat de Filosofia de la UB, s'han bloquejat els accessos i a la UPC l'activitat acadèmica s'ha desenvolupat amb "normalitat" ACN Barcelona.-La vaga convocada pels estudiants universitaris i de Secundària ha tingut un seguiment desigual a les universitats catalanes, segons la Secretaria d'Universitats i Recerca. Així, a la UB l'activitat docent s'ha suspès completament a la Facultat de Filosofia, on els accessos han aparegut bloquejats, mentre que a la resta de centres, el seguiment ha estat majoritari a les facultats de Dret, Educació i Farmàcia i a les altres ha estat baixa o nul·la. Pel que fa a la UAB, en sis de les 12 facultats del campus de Bellaterra –Ciències de la Comunicació, Dret, Ciències Polítiques i Sociologia, Traducció i Interpretació, Filosofia i Lletres i Ciències de l'Educació- el seguiment ha estat majoritari, mentre que en la resta de centres l'afluència ha estat diversa. A més, els piquets han cremat pneumàtics i han intentat cremar mobiliari urbà e els accessos als campus i als centres. D'altra banda, a la UPC l'activitat acadèmica s'ha desenvolupat amb "normalitat". Quant a la UPF, l'afectació de la vaga ha estat "gairebé nul·la" al Campus Mar, segons la Secretaria d'Universitats i Recerca, mentre que al campus del Poblenou s'han impartit poc menys de la meitat de les classes programades i al Campus de Ciutadella s'ha suspès l'activitat acadèmica fins a les 11 del matí perquè els accessos als edificis han aparegut bloquejats. Pel que fa la resta d'universitats catalanes, a la Universitat de Lleida no hi ha hagut convocatòria per fer aturades perquè és la festa de l'estudiantat i s'ha suspès l'activitat acadèmica a partir de les onze. Abans, les classes han transcorregut amb normalitat. A la Universitat de Girona, el seguiment de la convocatòria ha estat majoritari, a excepció de l'Escola Politècnica Superior. Els piquets han impedit l'entrada dels estudiants a les facultats sense que s'hagin registrat incidències rellevants. Per últim, a la Universitat Rovira i Virgili, el seguiment de la vaga ha estat majoritari als campus de Bellisens i Sescelades. A la resta de centres, l'afectació ha estat baixa mentre que a la facultat de Turisme i Geografia s'ha fet classe amb normalitat.

Summary: Seguiment desigual a les universitats de la vaga contra les taxes i la situació política


Els Mossos d’Esquadra han detingut un menor tutelat per la Generalitat per un delicte contra la llibertat sexual contra una altra menor, segons ha avançat la Cadena SER i han confirmat a l’ACN fonts policials. Els fets es van produir cap a les nou de la nit de dimecres passat a l’alberg Santa Maria del Mar de Coma-ruga (El Vendrell). L’arrestat és un menor estranger no acompanyat (MENA) que s’allotjava, juntament amb més joves, en aquest centre gestionat per l’Agència Catalana de Joventut. El menor hauria fet tocaments a una noia que té menys de setze anys. En els fets també s’hi va veure implicat un altre noi que en té menys de catorze i que, per tant, és inimputable.   La víctima formava part d’un grup de joves estrangers que estava de colònies en aquest alberg de Coma-ruga. La noia va denunciar els fets als Mossos d’Esquadra, per la qual cosa els agents van arrestar el menor.  Posteriorment, la policia va lliurar les diligències al jutjat de guàrdia del Vendrell, el qual ha acordat sotmetre el denunciat a una prova radiològica del canell per determinar-ne l’edat.  Poder esclarir si el noi és menor o major de 16 anys determinarà el grau de l’acusació i la condemna que pugui recaure sobre ell.

Summary: Detingut un menor tutelat acusat d'abusar d'una noia en un alberg de Coma-ruga


El president de la Generalitat, Quim Torra, ha criticat el primer secretari del PSC, Miquel Iceta, per les declaracions sobre la causa de l'1-O en una entrevista que va publicar l'ACN aquest dissabte. En declaracions a TV3 aquest dilluns al matí, Torra ha lamentat que el líder dels socialistes insinués que si els independentistes es porten "malament" la sentència contra els dirigents empresonats seria més dura. "Em va oldre", ha apuntat Torra. "Que ningú s'atreveixi mai més a insinuar que el que puguem fer al Govern pot perjudicar els presos", ha subratllat el president del Govern, que creu que les paraules d'Iceta confirmen la "farsa" del judici per la causa de l'1-O. Iceta va assegurar que l'ambient polític amb què s'arribi a la celebració del judici de l'1-O pot condicionar la sentència judicial, i va emplaçar els partits independentistes a reflexionar "si volen arribar al judici amb un context d'hostilitats i ruptura o amb un de recerca de solucions". "L'ambient sí que depèn dels polítics, però les decisions les pren el jutge", va admetre. En aquest sentit, el socialista va afirmar que si es planteja una estratègia de ruptura que dona continuïtat al que ha portat al procediment judicial "es dona un color", i si la via que s'emprèn és una altra "pot donar un altre color".

Summary: Torra critica Iceta per les declaracions sobre la causa de l'1-O: "Em va doldre"


La Guàrdia Urbana de Figueres ha retirat 66 vehicles entre els mesos de juny i juliol que estaven abandonats a l'espai públic de la ciutat. 41 d'ells els han retirat els mateixos propietaris i els 25 restants ho va fer la grua municipal. El regidor de seguretat, Pere Casellas, ha assegurat que "calia posar al dia el tema dels cotxes abandonats" i ha avançat que "a partir d'ara els controls s'aniran fent periòdicament" per tal de reduir al màxim el nombre de cotxes que no tenen ús però que estan aparcats en zones públiques. La Guàrdia Urbana està en tràmit de retirar-ne 47 dies els propers dies.

Summary: La Guàrdia Urbana de Figueres retira 66 cotxes abandonats als carrers entre el juny i el juliol


Ho ha fet com a vicepresident de l'Àrea Metropolitana de Barcelona davant de representants de ciutats i àrees metropolitanes de tot el món ACN Barcelona.-El president del grup municipal d'ERC a l'Ajuntament de Barcelona, Alfred Bosch, ha reivindicat aquest dimarts a la nit, hora catalana, els 'presos polítics' i el referèndum de l'1 d'octubre davant de les Nacions Unides, on ha participat en qualitat de vicepresident de l'Àrea Metropolitana de Barcelona (AMB) a la sessió Sustainable Cities en el marc del High Level Political Forum 2018. Bosch ha centrat el seu discurs en les societats intel·ligents i ha assegurat, davant representants de representants de ciutats i àrees metropolitanes de tot el món, que "no és gens intel·ligent tenir un govern que dona l'esquena a la gent". "Segur que recordaran les imatges de l'1 d'octubre, de policies intentant impedir un vot", ha afirmat Bosch, que ha assenyalat que "ara tenim gent a la presó per haver organitzat aquella votació". Durant la seva intervenció, el líder republicà ha parlat de la necessitat de les ciutats d'aplicar la intel·ligència per poder ser sostenibles, i ha assegurat que "el que fa les ciutats intel·ligents és la gent". És per això que ha remarcat la necessitat d'apostar pel talent, la competitivitat, la sostenibilitat i la intel·ligència col·lectiva.

Summary: Alfred Bosch reivindica els presos independentistes davant de les Nacions Unides


Boí Taüll iniciarà la temporada d'esquí el proper 2 de desembre si les condicions climatològiques ho permeten amb l'arribada de les primeres nevades. Així ho ha dit el director comercial de l'estació de l'Alta Ribagorça, Martí Rafel, que també ha assenyalat que preveuen incrementar en un 20% els 100.000 forfets venuts l'any passat i anar retornant així de forma progressiva a les millors xifres que aquest complex havia registrat anys enrere amb 150.000 forfets per temporada. L'estació ha invertit enguany 1,6 milions d'euros, principalment en obres de millora dels perfils de les pistes, la compra d'una màquina trepitjaneu, els canons de neu artificial i la implantació del forfet mans lliures. El president del grup Nozar, Luis Nozaleda, ha anunciat la intenció de recuperar la propietat de l'estació una vegada finalitzi l'acord de finançament amb la Generalitat al 2019. Boí Taüll Resort ha presentat aquest dimecres les novetats per a la propera temporada d'esquí al complex de l'Alta Ribagorça i ho ha fet en una roda de premsa a Lleida on també s'ha estrenat el nou director comercial Martí Rafel. En aquest sentit, ha destacat la inversió d'1,6 milions d'euros que s'ha destinat principalment a la millora dels perfils de les pistes, a l'adquisició d'una nova màquina trepitjaneu, l'optimització del sistema d'innivació, a nova senyalística a la base de l'estació, a material promocional per a esdeveniments i a un nou punt de venda de restauració exterior, entre altres. També s'ha fet una inversió específica de més de 135.000 euros que s'han destinat principalment a la implementació d'un modern sistema de control d'accés, el Team Axess 'mans lliures'. Es tracta d'un forfet en format targeta que permet als esquiadors accedir als remuntadors d'una manera més ràpida i còmoda. Si les condicions meteorològiques són favorables i aquest mes de novembre arriben les primeres nevades, Boí Taüll té previst obrir el 2 de desembre en una jornada que serà gratuïta per tots els usuaris i així es posaran a prova totes les instal·lacions. A partir del dia següent, el complex obrirà de forma habitual amb els mateixos preus de forfet que la temporada passada, ubicats entre els 39 euros en temporada alta i els 30 en baixa, per adults, i els 29 euros en alta i 20 en baixa per infants. Després de passar moments molt complicats en passades temporades per la falta liquiditat del grup propietari del complex amb risc de pèrdua de llocs de treball i algunes vagues de treballadors, l'any passat es va aconseguir tancar un acord amb la Generalitat de manera que es va establir un model públic-privat per a la gestió de l'estació. L'empresa pública Actius de Muntanya SA és la propietària de Boí Taüll i el grup Nozar n'assumeix la gestió. El director general de Polítiques de Muntanya, Albert Alins, ha explicat que en els darrers 3 anys el Govern ha invertit prop de 4 milions d'euros en l'estació amb accions com l'arranjament de la carretera d'accés al complex. Alins també ha recordat que l'acord amb Nozar és per a 5 anys i que per tant finalitza el 2019 amb voluntat que l'estació torni a passar a ser de propietat privada exclusivament.  D'aquesta manera, el propietari del grup Nozar, que gestiona l'estació de Boí Taüll a través de l'empresa Promocions Turístiques de la Vall, Luis Nozaleda, ha manifestat la voluntat de tornar a ser propietaris del complex a partir del 2019, ja que el veuen com un ''projecte competitiu i únic'' que permet combinar l'esquí amb els valors naturals de l'entorn, com són el Parc Nacional d'Aigüestortes, i el romànic Patrimoni de la Humanitat.

Summary: Boí Taüll iniciarà la temporada d'esquí el proper 2 de desembre amb una previsió de creixement del 20%


Dues persones detingudes i quinze identificades és el balanç provisional de l'actuació policial a l'entorn de la manifestació en contra del desallotjament de la casa ocupada Ka la Kastanya que els Mossos han fet aquest matí. La manifestació s'ha convocat per a les set de la tarda a l'entorn de l'estació de metro Fontana, al barri de Gràcia. A les vuit del vespre hi ha hagut el moment de tensió més destacat, quan la policia ha carregat contra alguns dels participants al carrer de Santa Rosa. Aquí hi ha hagut una quinzena d'identificacions, i s'ha detingut una setzena persona per atemptat a agents de l'autoritat. La segona detenció ha tingut lloc a les nou de la nit, perquè l'individu ha llençat una pedra contra un caixer automàtic, segons els Mossos. Durant la manifestació, que ha recorregut diversos carrers del barri de Gràcia, els manifestants han cridat consignes com ara 'Ka la Kastanya resisteix' o 'No s'entén, gent sense cases i cases sense gent'. A les set de la tarda ja hi havia diverses furgonetes policials a la zona, i agents del cos de seguretat feien escorcolls i identificacions. Un helicòpter dels Mossos sobrevolava la zona en el marc del dispositiu policial.

Summary: Dos detinguts i quinze identificats en la manifestació contra el desallotjament de Ka la Kastanya


Els Mossos d'Esquadra han caçat un conductor que circulava a 200 km/h per l'autopista AP-7. Ha passat aquest dilluns cap a les cinc de la tarda quan el radar situat pels agents de trànsit al punt quilomètric 37,1, a l'alçada de Bàscara, ha registrat la infracció. La velocitat màxima permesa és de 120 km/h. Es Mossos va aturar el vehicle, van identificar el conductor i l'han denunciat per la via administrativa per circular amb excés de velocitat. S'enfronta a pagar una multa de 600 euros i a la retirada de 6 punts del permís de conduir. L'infractor és un home de 26 anys i nacionalitat suïssa.

Summary: Cacen un conductor que circulava a 200 km/h per l'AP-7 a Bàscara


La fiscalia i la defensa de l'assassí del raper dominicà Monkey Black han pactat una pena de 12 anys i set mesos de presó per a l'autor material del crim, ocorregut l'abril del 2014 a Sant Adrià del Besòs. El judici amb jurat popular ha acabat amb un acord de conformitat entre les dues parts, i l'acusat serà condemnat per assassinat amb traïdoria i les atenuants de confessió i reparació del dany. La fiscalia ha rebaixat la seva petició de 20 anys a 12 anys i set mesos, tot i que el cooperador de l'assassí va ser condemnat a 15 anys. L'acusat, que va estar diversos anys fugat, haurà de pagar 6.000 euros d'indemnització a la família. Els fets es van produir quan passaven uns cinc minuts d'un quart de deu de la nit del 30 d'abril del 2014 al carrer Onze de Setembre de Sant Adrià. El cantant de rap va passar la tarda en un bar dominicà del carrer Onze de Setembre, cantonada amb el carrer Simancas, al límit entre Sant Adrià i el barri de Sant Roc de Badalona. Cap a les sis de la tarda, el cantant va discutir, per motius no provats, amb dos homes, però la cambrera del bar li va dir al noi que entrés i els altres dos es van quedar fora. Més tard va marxar a casa i cap a les nou del vespre va voler tornar al local, però allà l'esperaven els dos homes que no el van deixar entrar i se'l van endur uns metres més enllà.  Un dels homes el va immobilitzar contra el capó d'un cotxe i l'altre individu el va apunyalar diverses vegades. La víctima va seguir caminant uns 150 metres però va caure desplomat i sagnant al mateix carrer Onze de Setembre cantonada amb el carrer Sant Jordi. Tot i la intervenció dels serveis mèdics, no van poder salvar-li la vida. No va ser fins a finals d'octubre del 2014 que Vicente B.A. va ser arrestat pels Mossos, mentre que l'ara jutjat, autor material, es va entregar anys després. El març del 2017 el TSJC va estimar parcialment el recurs d'apel·lació presentat per la defensa de l'acusat de col·laborar en l'assassinat del raper i va rebaixar a 15 anys de presó la pena inicial de 17 anys i sis mesos que li va imposar l'Audiència de Barcelona l'abril del 2016. El tribunal, que considerava provats els fets pels que va ser condemnat com a cooperador necessari, penal i civilment responsable, rebaixava la pena al mínim legal de 15 anys com reclamava la defensa perquè a la sentència recorreguda "no s'explicaven suficientment les raons de l'increment operat sobre aquest mínim legal". El tribunal va considerar provat que l'acusat sabia que l'home que va apunyalar el raper, ara jutjat, tenia la intenció de causar la mort a l'artista i que hi va col·laborar subjectant la víctima fins que una de les punyalades li va afectar el pulmó i el cor sense que Flores es pogués defensar. Després de rebre les ferides mortals per arma blanca, el cantant només va poder caminar uns metres al carrer Onze de Setembre fins que va morir dessagnat. Nascut el 26 de juliol del 1986 a Santo Domingo, Leonardo Michael Flores Ozuna va iniciar la seva carrera el 2006 i en el moment dels fets residia a Catalunya. La mort va causar molta commoció al seu país d'origen, on era molt conegut i els mitjans se'n van fer ressò, però també entre els seus compatriotes que viuen al barri i el coneixien. Els dominicans, entre tristos i indignats, van acusar inicialment la comunitat gitana del barri del costat, Sant Roc, que no volia parlar del tema. Coneguts i amics es van acostar al lloc dels fets l'endemà per posar-hi espelmes i un recordatori de la víctima. Els dies següents als fets hi va haver un reforç de la presència policial per evitar aldarulls entre comunitats.

Summary: L'assassí del raper Monkey Black a Sant Adrià del Besòs accepta 12 anys i set mesos de presó


El secretari general de la Federació d'Indústria de CCOO, Agustín Martín, ha exigit aquest dimarts als governs espanyols i català l'elaboració un mapa de riscos que identifiqui preventivament les empreses dedicades a la construcció de peces per als vehicles de combustió i que es poden quedar sense producció en el camí cap a transició energètica. En aquest sentit, ha apuntat que un cotxe elèctric té un 30% menys de peces en les cadenes de muntatge de fabricació i components. "Hem de fer un pla de prevenció que ens garanteixi projectes alternatius", ha subratllat Martín, que ha reclamat no actuar davant de "fets consumats" o d'anuncis de tancament. Per la seva banda, el secretari general de la Federació d'Indústria de CCOO Catalunya, José Antonio Hernández, ha reclamat recuperar el pacte Nacional per a la Indústria ja que està "paralitzat" des de fa dos anys, segons ha denunciat. "En un moment de canvis importants i intensos no ens podem permetre el luxe de no ser proactius", ha sentenciat el secretari general de la Federació d'Indústria de CCOO de Catalunya, que ha destacat la necessitat de fer l'evolució cap al model elèctric "amb els treballadors i no a costa dels treballadors". En la mateixa línia que Martín, ha demanat la implicació de la direcció de les empreses perquè comencin a definir els plans industrials que garanteixin el futur del sector de l'automoció, que ha recordat que dona feina a més de mig milió de treballadors de diferents sectors i a uns 100.000 més en empreses de components i de béns i equips. El secretari general de la Federació d'Indústria de CCOO, Agustín Martín, ha lamentat que a l'Estat no hi hagi cap centre de decisió de les empreses automobilístiques, ja que les grans multinacionals estan radicades en altres països, i ha assenyalat que cal exigir que Espanya "no ens converteixi en el vagó de cua del gasoil" sinó en "la locomotora de l'elèctric". El secretari general de la Federació d'Indústria de CCOO, Agustín Martín, i el secretari general de la Federació d'Indústria, José Antonio Hernández, han participat aquest dimarts en unes jornades sobre el present i futur sobre el sector de l'automoció, amb especial atenció als casos de Seat i Nissan i en què hi han assistit entre 150 i 200 delegats de diferents empreses. Perspectives de futur ben diferents a Nissan i Seat La jornada ha servit per posar de manifest les perspectives de futur ben diferents de dues empreses arrelades a Barcelona com Nissan i Seat. El secretari general d'intercentres de CCOO a Nissan, Miguel Ángel Boiza, ha avisat la situació de baixa producció i excedent de plantilla en què es troba la factoria de la Zona Franca i ha reclamat una "aposta clara per mantenir el futur estable de la companyia a Catalunya".  "No hi ha un pla d'assignació de models segons van finalitzant, deixen que morin després de la seva vida útil", ha comentat. Per això, ha reiterat la necessitat d'apostar per les noves tecnologies i que Nissan inverteixi en una planta de pintura per adaptar-la a la nova normativa mediambiental. "Seria una primera senyal que s'aposta pel futur perquè després vindrien els models", ha indicat. Segons ha dit, també es podria reformar l'actual planta, amb una vida útil d'uns 7 o 8 anys. Quant a la construcció de nous models elèctrics, Boiza considera que la planta de Zona Franca és "un punt que ens va a favor" perquè a la Zona Franca es poden fer diversos models en una sola línia. D'altra banda, el representant sindicat ha evitat pronunciar-se sobre la possibilitat que es pogués assignar un nou model a la planta amb motiu del Brexit, tot i que els treballadors es mantenen "expectants".  Per la seva banda, el secretari general de CCOO a Seat, Rafa Guerrero, ha avisat que tot i que la situació a Martorell és "molt millor" que a Nissan i que la producció està garantida fins el 2025 ha manifestat que cal treballar en el futur que passa per l'energia neta. En aquest sentit, ha comentat que Volkswagen ha invertit 43.000 milions d'euros en l'electromobilitat però tot focalitzat en sis plantes i això pot "reverit negativament" en Seat. Amb tot, també ha reclamat a totes les administracions locals diàleg social per promoure plans industrial que garanteixin inversions per defensar els llocs de treball actuals i de futur".

Summary: CCOO exigeix un pla de prevenció per a les empreses de l'automoció que es quedin sense feina per la transició energètica


El Jutjat Social 21 de Barcelona ha condemnat l'empresa de venda online Privalia a readmetre i indemnitzar un extreballador a qui va acomiadar per les seves freqüents absències per cuidar de la seva dona malalta amb càncer de mama, segons ha informat el Col·lectiu d'Advocats Ronda. L'home va ser despatxat el juliol del 2015 per "causes disciplinàries" després d'utilitzar al llarg de quatre anys dies de vacances i permisos per acompanyar la seva esposa al metge. De fet, deu dies abans de ser destituït va sol·licitar un permís de dos dies per atendre un ingrés hospitalari d'urgència. El titular del jutjat ha declarat nul aquest acomiadament perquè vulnera "el dret fonamental a la no discriminació" i considera que aquesta circumstància personal del treballador "en cap cas pot ser una causa d'acomiadament". Per això, obliga Privalia a readmetre el treballador i a indemnitzar-lo amb 15.265 euros per danys i perjudicis. A més, també se li haurà d'abonar l'import del sou que va deixar de cobrar des de l'acomiadament (89.157 euros) i els deutes salarials (poc més de 3.000 euros). En la sentència, el jutge considera que l'empresa "no aconsegueix acreditar una justificació objectiva i raonable de la causa de l'acomiadament" de M. A. B. P., sinó que es manté oculta la veritable causa. L'home va ser despatxat el juliol del 2015 –encara que va rebre un preavís amb quatre mesos d'antelació- amb una carta on se li comunicava un "acomiadament disciplinari" per un suposat "rendiment per sota dels paràmetre mínims de qualitat". Segons el jutge, els motius de l'empresa no tenien cap justificació "objectiva i raonable" ja que diversos informes i un testimoni corroboraven que el seu rendiment a la feina era "correcte". Per tant, aquesta no era la veritable causa de l'acomiadament sinó les seves absències per culpa de la malaltia de la seva dona i, per tant, es considera l'acomiadament del treballador de "discriminatori".

Summary: Privalia, condemnada a readmetre un treballador acomiadat per cuidar de la seva dona amb càncer


L'alcalde de Terrassa, Jordi Ballart (PSC), considera que haver fet arribar la consulta del 9-N davant els tribunals és un "greu error" perquè suposa "judicialitzar la política". En una piulada al seu compte personal de Twitter, Ballart assegura que tot i no compartir el full de ruta del procés sobiranista, el judici del 9-N que ha començat aquest dilluns esdevé una "anomalia democràtica".

Summary: L'alcalde de Terrassa veu el judici del 9-N com una "anomalia democràtica"


Els serveis mínims són del 66% entre les 6.00 i les 9.30 hores i entre les 17.00 i les 20.30 hores, i del 33% durant la resta de la jornada ACN Barcelona.-La vaga al servei de Rodalies ha provocat aquest divendres al matí aglomeracions en alguns moments a les andanes de l’estació de Sants de Barcelona. Entre les 6.00 i les 9.30 hores només han circulat dos de cada trens combois en relació a un dia laborable normal i això ha provocat més presència d’usuaris a les andanes i a l’interior dels trens del que és habitual. Els usuaris consultats per l’ACN han explicat que, en alguns casos, els seus trens circulen amb retard i que arribaran amb demora a les seves destinacions i han lamentat les aglomeracions a l’interior dels trens. Així mateix, alguns dels passatgers han reclamat als sindicats, a les administracions i als mitjans de comunicació més informació sobre els motius i les incidències previstes per una vaga com la d’aquest divendres, que es repetirà els dies 12, 14 i 16 de juny. Els serveis mínims a Rodalies de Catalunya decretats pel Departament de Treball, Afers Socials i Famílies de la Generalitat són del 66% del servei entre les 6.00 i les 9.30 hores i entre les 17.00 i les 20.30 hores, i del 33% durant la resta de la jornada. Pel que fa als trens de Llarga Distància Convencional i Alta Velocitat, els serveis mínims són del 72%, i del 63% en el cas dels Avant. Les aturades han estat convocades pel pel Sindicat Espanyol de Maquinistes i Ajudants Ferroviaris (Semaf).

Summary: La vaga de Rodalies provoca aglomeracions a les andanes de Sants i queixes dels usuaris per la manca d’informació


La 25a edició del Seminari de traducció poètica al Centre d’Art i Natura de Farrera al Pallars Sobirà arrencarà aquest dimarts, i acabarà el dissabte, i estarà dedicat a dos poetes en llengua castellana Ángeles Mora (Córdoba) i Eduardo Moga (Barcelona). L'esdeveniment està organitzat per la Institució de les Lletres Catalanes (ILC) i és un dels projectes que s'havia previst celebrar la tardor de l'any passat però que es va cancel·lar arran de la intervenció financera i l'aplicació de l'article 155. Amb el pressupost d'enguany, s'ha pogut recuperar aquest seminari, en el qual també hi prendran part els poetes i traductors Marta Pessarrodona, Àlex Susanna, Josep Porcar, Maria Teresa Ferrer, Ramón Sanz, Carlos Vitale, Anay Sala i Francesc Parcerisas, que fou qui va iniciar-los la tardor de 1998, quan ell era director de la ILC, precisament ara fa 20 anys.   Ángeles Mora és llicenciada en Filologia Hispànica per la Universitat de Granada (1986), ciutat en la qual viu des de començament dels anys 80. També s'han destacat els aspectes feministes de la seva poesia. Amb el seu llibre 'Ficciones para una autobiografía' (Ed. Bartleby, 2015) va guanyar el Premio Nacional de la Crítica i el Premio Nacional de Poesía 2016. Recentment, ha publicat 'La sal sobre la nieve. Antología' (2017, ed. d’Ioana Gruia), l'antologia 'Érase un chico que no tuvo un gato' (2018, nota introductòria de Mónica Doña). La seva darrera publicació és 'Canciones inaudibles' (2018, 'Librisco', amb dos CDs, pròleg d’Olalla Castro).  Eduardo Moga és llicenciat en Dret i doctor en Filologia Hispànica per la Universitat de Barcelona i ha publicat 18 poemaris, entre els quals destaquen 'La luz oída' (premi Adonáis, 1996), 'Las horas y los labios' (2003), 'Cuerpo sin mí' (2007), 'Bajo la piel, los días' (2010), 'Insumisión' (2013), 'El corazón, la nada' (Antología poética 1994-2014) (2014) i 'Muerte y amapolas en Alexandra Avenue' (2017). Ha traduït 'Llibre d'amic e amat', de Ramon Llull, i 'Espill', de Jaume Roig.  A més del treball intern de traducció poètica, la ILC ha previst dues lectures públiques per mostrar el treball de traducció. Aquestes activitats tindran lloc a Sort i a Barcelona i són obertes al públic que vulgui assistir-hi. La primera se celebrarà, aquest divendres a la Sala de Plens de l’Ajuntament de Sort. La segona lectura serà a Barcelona, concretament a la Llibreria Laie, aquest dissabte. Tots els participants al Seminari prendran part en els dos actes. L’entrada és lliure i l’aforament és limitat.

Summary: La 25a edició del Seminari de traducció poètica de Farrera estarà dedicat a dos poetes en llengua castellana


El president de la Generalitat, Quim Torra, ha apel·lat a un canvi de les lleis per "adaptar-se" a la "voluntat" de la gent. Torra, que aquest diumenge segueix de visita institucional al Pirineu, ho ha dit en l'acte de cloenda dels 30 anys de comarca de l'Alta Ribagorça fent un símil amb la situació a Catalunya. En aquest sentit, ha dit que l'"important" és adonar-se que quan cal "remodelar" les estructures "es faci". A més, el president ha afegit que cal "permetre" que la gent decideixi "lliurement" com viure i organitzar-se. Torra ha seguit la visita dirigint-se a la Vall de Boí i més tard a Beret, on s'ha reunit amb l'Associació d'Estacions d'Esquí i activitats de Muntanya. Aquest dilluns, Vielha acollirà el primer Consell de Govern fora del Palau de la Generalitat, el segon de la legislatura després del passat 1 d'octubre a Sant Julià de Ramis. Torra ha volgut agrair a les persones que van lluitar per aconseguir la creació d'aquesta comarca. "No és fàcil lluitar i guanyar i vosaltres ho vau aconseguir", ha afirmat. El president ha dit que amb lleis "pretèrites" només existirien les Diputacions i no pas altres òrgans com els consells comarcals. En aquest sentit, ha remarcat que es tracta de "remodelar" estructures "quan calgui" i escoltar la "voluntat" de la gent. Torra ha defensat que el Pirineu és tan "prioritari" com "qualsevol" altre racó de Catalunya. El president ha fet aquest discurs en l'acte de cloenda dels 30 anys de l'Alta Ribagorça, on el president del Consell Comarcal, Josep Lluís Farrero, ha insistit que es mantingui la negociació amb el Ministeri de Foment per tal de millorar les comunicacions amb el Pirineu per les carreteres N-260 i N-230. Farrero també ha demanat a Torra que s'inclogui l'Alta Ribagorça al programa 'Set Comarques,' iniciativa que aporta ajudes a les zones menys afavorides de Catalunya. A l'acte hi han assistit els presidents i presidentes del Consell Comarcal al llarg d'aquests 30 anys, com Josefina Ribé, que va ser la primera dona en presidir-lo i que ha explicat que va ser la impulsora de celebrar el Dia de la Dona Treballadora en aquest organisme fa més de vint anys. El president de la Generalitat ha visitat també aquest diumenge el Centre del Romànic d'Erill la Vall i seguidament ha pogut veure el vídeo mapping del Pantocràtor a l'església de Sant Climent de Taüll. La ruta ha finalitzat a Beret on s'ha reunit amb membres de l'Associació d'Estacions d'Esquí i activitats de Muntanya. Consell de Govern a l'Aran L'executiu català celebra aquest dilluns el Consell de Govern a Vielha. Es tracta del primer a l'Aran i del segon que es fa aquesta legislatura fora del Palau de la Generalitat. Abans, però, Torra es reunirà amb el Síndic d'Aran, Carlos Barrera, per abordar temes territorials.

Summary: Torra apel·la a un canvi de lleis per "adaptar-se" a la "voluntat" de la gent


Els trens aniran recuperant progressivament els horaris habituals ACN Barcelona.-Tècnics d'Adif han reparat a les 10 hores l'avaria que ha provocat retards generalitzats a Rodalies aquest divendres al matí. L'incident afectava el sistema de senyalització entre Clot i Badalona i entre Clot i Sant Andreu, provocant demores superiors a la mitja hora en les línies R1, RG1, R2 Nord i R11. Fruit d'aquesta incidència, la resta de línies també han registrat retards generalitzats. Els trens aniran recuperant a partir d'ara progressivament els horaris habituals.

Summary: Reparen l'avaria que ha provocat retards generalitzats a Rodalies


Els treballadors de Ferrocarrils de la Generalitat de Catalunya (FGC) han convocat tres dies de vaga coincidint amb les vacances de Setmana Santa -25, 26 i 27 de març- als trens cremallera de Núria i Montserrat i a les estacions d'esquí de La Molina i Espot-Port Ainé, totes elles gestionades per FGC. En un comunicat, el sindicat CCOO denuncia que l'empresa s'ha negat a negociar el Conveni de Turisme i Explotacions de Muntanya i a convocar la mesa negociadora. A més, critiquen que FGC va aplicar "sense cap dilació" les retallades del 2010 "deixant les parts substancials del conveni congelades i ara es nega a negociar un conveni que està congelat des del 2012".  Des de la Federació de Serveis a la Ciutadania (FSC) de CCOO de Catalunya, a través d'un comunicat, han volgut reiterar la seva "voluntat de diàleg" i han tornat a demanar la convocatòria de la mesa negociadora en un breu termini de temps, "per evitar el conflicte que es produiria en els inicis d'aquesta temporada turística".

Summary: Convoquen tres dies de vaga per Setmana Santa als trens cremallera de Núria i Montserrat i a La Molina i Espot-Port Ainé


El pla especial urbanístic d'allotjaments turístics (Peuat) aprovat inicialment per l'Ajuntament de Barcelona el passat 10 de març ha finalitzat aquest dimarts el termini d'exposició pública. El pla ha rebut unes 130 al·legacions i ara el govern municipal analitzarà en profunditat quines aportacions s'hi poden introduir per "compensar els interessos dels veïns que reclamen més restricció i els dels agents econòmics que volen més flexibilitat", segons ha indicat l'Ajuntament de la capital catalana. La tinenta d'alcalde d'Ecologia, Urbanisme i Mobilitat, Janet Sanz, ha destacat que el pla s'ha elaborat a partir d'un "procés d'escolta i recepció activa" amb els ciutadans, que "ha permès desenvolupar una proposta inicial equilibrada". Janet Sanz ha explicat posat que el pla ha estat tres mesos en exposició pública, el màxim que permet la llei, amb "la voluntat de donar tot el temps possible" a tothom per presentar al·legacions. A dia d'avui, l'Ajuntament ha recopilat al voltant de 130 al·legacions i durant els propers dies en poden arribar més a través dels diversos canals oberts, segons ha puntualitzat l'Ajuntament. "Esperem rebre moltes al·legacions perquè això vol dir que hi ha debat social, econòmic i ciutadà al voltant d'aquesta qüestió", ha dit Sanz, que ha recordat que la tramitació d'altres plans urbanístics també va generar moltes aportacions, com la MPGM del nucli antic de Sant Andreu que va rebre uns 6.500 al·legacions. L'Ajuntament a indicat que el pla s'ha elaborat a partir d'un "procés d'escolta i recepció activa" dut a terme amb els ciutadans, que ha permès recollir multitud d'opinions i "desenvolupar una proposta inicial equilibrada". En aquest sentit, Sanz ha destacat que el pla vol compensar les propostes de màxims i oposades entre elles que demanen o més restricció o més flexibilitat en la regulació dels allotjaments turístics. "El que hem de fer des de l'Ajuntament és garantir l'equilibri, sense negar que l'activitat turística té molts beneficis per a la ciutat, però reconeixent que sense ordenar-lo estava perjudicant els veïns", ha detallat. El govern municipal es mostra disposat a incorporar millores al pla que permetin disposar d'una normativa "que la ciutat requeria a crits i que incorpori totes les mirades possibles i compatibles". Segons el consistori, l'objectiu és "enriquir" el text aprovat inicialment partint del "sentit comú" per poder "blindar el dret de l'accés a l'habitatge i esponjar l'excessiva pressió turística que s'ha produït en determinades zones de la ciutat". "Cal buscar una norma que entengui que l'activitat turística és positiva però que s'ha de compaginar amb l'interès general", ha reblat Sanz. A partir d'ara, el govern municipal estudiarà amb "rigor" les al·legacions rebudes "per elaborar un Peuat més plural, amb la intenció d'aprovar-lo definitivament durant la tardor".

Summary: El pla d'allotjaments turístics de Barcelona rep unes 130 al·legacions


El primer advocat general del Tribunal de Justícia de la Unió Europea (TJUE), Melchiol Wathelet, argumenta que cap estat de la UE -hi sigui o no legal el matrimoni homosexual- pot denegar la concessió de residència al cònjuge d'un ciutadà europeu. En una opinió feta pública aquest dijous estableix que tot i que els estats de la UE tenen llibertat per autoritzar o no el matrimoni entre persones del mateix sexe no poden obstaculitzar la llibertat de residència d'un ciutadà. El magistrat precisa que el problema jurídic del litigi pel qual ha estat consultat és la lliure circulació dels ciutadans de la Unió i assenyala que, d'acord amb aquesta premissa, els estats han de complir les seves obligacions en virtut de la llibertat de circulació dels ciutadans europeus. El pronunciament del magistrat del tribunal amb seu a Luxemburg s'ha produït arran del cas d'una parella que va recórrer a la justícia romanesa per denunciar precisament el cas descrit. Un ciutadà de nacionalitat romanesa i la seva parella, nacional dels Estats Units, van traslladar-se a Romania l'any 2012, dos anys després de contraure matrimoni a Bèlgica. En sol·licitar a les autoritats romaneses els documents necessaris perquè el cònjuge pogués treballar i residir de forma permanent al país, però, el permís de residència li va ser denegat. Si bé la parella ho va sol·licitar basant-se en la directiva europea relativa a l'exercici de lliure circulació, les autoritats romaneses van al·legar que no podia ser considerat "cònjuge" d'un ciutadà de la UE, ja que Romania és un dels estats membres que no reconeix els matrimonis homosexuals. Va ser llavors quan la parella va recórrer als tribunals del país, que al seu torn va sol·licitar al TJUE que dilucidés si havia de reconèixer al ciutadà nord-americà, en qualitat de cònjuge d'un ciutadà de la Unió que ha exercit la seva llibertat de circulació, un dret de residència permanent a Romania. Davant del litigi exposat i la consulta del Tribunal Constitucional de Romania, l'advocat general Wathelet considera que el concepte de cònjuge que preveu la Directiva inclou també als cònjuges del mateix sexe i que per tant no pot denegar la residència a aquest ciutadà. En qualsevol cas, però, l'opinió del magistrat no vincula al TJUE, que dictarà sentència més endavant, un cop els jutges hagin deliberat. El TJUE interpreta la legislació de la UE per garantir que s'apliqui de la mateixa manera en tots els països membres i resol els litigis entre els governs nacionals i les institucions europees.

Summary: Els estats de la UE han de reconèixer el dret a residència als cònjuges homosexuals, diu l'advocat general del TJUE


Jaume Plensa descobreix el seu gust pel thriller i el cinema negre a la Filmoteca de Catalunya, on ha estat convidat a protagonitzar la nova edició del cicle 'Carta blanca'. L'artista ha escollit una desena de films que es projecten des d'avui a l'equipament, entre els quals destaquen 'Los pájaros', de Hitchcock, 'Promesas del Este', de David Cronenberg), 'Muerte entre las flores', dels germans Coen o 'Apocalypto', de Mel Gibson. Una tria que ha sorprès fins i tot els responsables de la Filmoteca. L'artista ha explicat que al cinema, com a l'escultura, hi ha arribat "a través dels textos" -per la literatura- i que paradoxalment el gènere negre representa bé l'espiritualitat i la combinació entre allò tangible i l'intangible en la vida. Quan la Filmoteca va convidar per primera vegada a 'Carta blanca' una personalitat no vinculada professionalment amb el món del cinema, Jaume Plensa, ni el director adjunt d l'equipament, Octavi Martí, esperava la selecció de pel·lícules que escolliria l'escultor. "Ens ha deixat a tots sorpresos; mai hauríem pensat que li agradessin aquestes pel·lícules, i és màgic que una persona que fa unes escultures i intervencions que suggereixen serenitat, introspecció i calma, esculli films de sèrie negra", ha admès aquest dijous.  "Ho trobareu poc intel·lectual, però és que jo no soc un intel·lectual", ha arrencat Plensa, tot argumentant que, igual com fa amb la matèria que esculpeix, necessita "verificar-ho tot acariciant-ho, amb els ulls als dits. Moltes vegades la forma d'arribar al cinema també és així, sense reflexions molt profundes", ha exposat.  En la seva tria cinematogràfica dominen els films d'acció, particularment el thriller i el gènere negre. Cinèfil des de petit –els dissabtes a al tarda anava a les sessions del no-do amb el seu germà, ha explicat-, de gran va arribar al cinema "a partir dels textos", de nou, com li passa amb el procés creatiu.  En aquest cas, a través de novel·la negra d'autors com Red Harvest o Raymond Chandler, ha apuntat. "La contradicció entre matèria i esperit, entre allò tangible i l'invisible, sempre ho he trobat molt ben descrit en la novel·la negra, en mons que sempre estan buscant una resposta, però on el que és importantíssim és la cerca".  Plensa també ha sorprès en confessar que va molt poc al cinema, i que la majoria de pel·lícules les veu "a l'avió" o a casa, i sovint "sense so" perquè, diu, li agrada imaginar-se els diàlegs. El decàleg de films escollits per l'escultor són 'El topo' (Tomas Alfredson, 2011), 'El sueño eterno' (Howard Hawks, 1946), 'Promeses de l'est' (David Cronenberg, 2007), 'Sed de mal' (Orson Welles, 1958), 'The International' (Tom Tykwer, 2009), 'Apocalypto' (Mel Gibson, 2006), 'Los pájaros' (Hitchcock, 1963), 'Els idus de març' (George Clooney, 2011), 'El manantial' (King Vidor, 1949) i 'Muerte entre las flores' (Joel i Ethan Coen, 1990). Plensa no ha volgut respondre quin d'aquests films li hagués agradat dirigir. Sí que ha assumit, però, seria "un pèssim director de cinema, perquè la gent s'avorriria". En canvi, s'ha postulat com a "bon" director de fotografia.  "Crec que al cinema ens ha marcat a tots en algun moment de les nostres vides. Són vivències difícils d'explicar, perquè és com somniar amb els ulls oberts. La narrativa del cinema té un confort", ha valorat l'artista.

Summary: 'Los pájaros', 'Muerte entre las flores' o 'Promeses de l'Est', les pel·lícules de Jaume Plensa per a la Filmoteca


L'Institut Català Internacional per la Pau (ICIP) ha celebrat aquest divendres que el Premi Nobel per la Pau hagi reconegut el metge Denis Mukwege i l'activista Nadia Murad, perquè posa de manifest la xacra de la violència sexual com a arma de guerra. Mukwege ha ofert tractament a milers de dones víctimes al Congo, mentre que Murad ho ha estat quan va ser segrestada per Estat Islàmic. L'institut apunta que aquest premi situa en primera línia del debat públic el que és una greu violació dels drets humans que durant anys ha estat absent en l'anàlisi dels conflictes armats.  En paraules del director de l'ICIP, Kristian Herbolzheimer, aquest guardó és un reconeixement a l'esforç, treball i sacrifici d'actors de la societat civil en països en conflicte. També és una demostració que el món està prenent consciència de la gravetat d'aquesta xacra i que cal treballar des de les institucions internacionals per eradicar-la.

Summary: L'Institut Català per la Pau celebra que el Nobel posi de manifest la xacra de la violència sexual com a arma de guerra


Societat Civil Catalana (SCC) ha afirmat aquest divendres que el procés sobiranista no ha incidit “pràcticament res” en el grup castellanoparlant que viu a Catalunya. L’entitat fa servir dades del Centre d’Estudis d’Opinió (CEO) per fer aquesta afirmació. Assegura que, si bé l’última enquesta del CEO de l’any passat comparada amb la del 2006 evidencia que ha pujat el nombre de persones catalanoparlants que se sent únicament català, del 29,7% al 47,7%, la major part de les que utilitzen el castellà com a primera llengua se senten tan catalans com espanyols en un percentatge que pràcticament no ha variat en aquests deu anys, del 57,6% al 60%. Aquestes xifres fan opinar a SCC que el referèndum secessionista “és tòxic i divideix” els catalans, i més encara, que "no només és il·legal i il·legítim", sinó que també és "socialment divisori i indesitjable perquè trenca la cohesió social". Per aquest motiu, el vocal de Societat Civil Catalana ha assegurat que "el procés ha radicalitzat una franja de la societat catalana", perquè, entre altres qüestions "hi ha una fractura des del punt de vista lingüístic". L'estudi del CEO del 2016 també assenyala, segons subratlla SCC, que la majoria dels catalanoparlants (el 77,6%) està a favor de la independència de Catalunya, mentre que la majoria dels castellanoparlants n’estan en contra (el 73,1%). A partir d’aquestes dades, el vocal de la junta directiva de l’entitat, Joaquim Coll, ha considerat que el procés independentista se centra d'una manera “molt intensa en una part de la societat catalana" i, per tant, "no és transversal". També ha afirmat que a Catalunya hi ha "una fractura des del punt de vista identitari i lingüístic".

Summary: El procés sobiranista no ha incidit “pràcticament res” en el grup castellanoparlant que viu a Catalunya, segons SCC


El Servei Català de Trànsit inicia el proper dilluns 2 de novembre una campanya publicitària de conscienciació viària, on diversos nens i nenes de 5 a 11 anys donen consells als conductors adults. Així, en cinc anuncis per a televisió i tres per a ràdio els infants parlen sobre el que s'ha de fer i el que no quan es condueix en àmbits com la velocitat, l'alcohol, l'ús dels mòbils o els sistemes de seguretat passiva, com els cinturons i el casc de moto, a més de donar consells als seus pares i a la resta de conductors. El lema de la campanya és 'Imagina una conducció segura'. Es tracta de la primera campanya de Trànsit protagonitzada per nens i nenes, i de moment s'emetrà per Twitter, Youtube, Catalunya Ràdio i Televisió de Catalunya, sobretot pel canal Super3. L'any 2016 s'estendrà a altres mitjans. La intenció de la campanya és que els adults prenguin consciència de les seves actituds al volant a través de les reflexions espontànies dels més petits. A més, el públic infantil es pot sentir identificat amb els protagonistes de l'anunci. La campanya arriba amb les dades de sinistralitat viària més negatives dels últims anys, quan ja s'han superat tots els morts en carretera de tot el 2014. Entre l'1 de gener i l'1 d'octubre de 2015 han mort 133 persones, un 28% més que durant el mateix període de temps que l'any anterior. De fet, en tot el 2014 en van morir només 7 més, 140. Durant els mesos de juny, juliol, agost i setembre s'han reproduït els mateixos resultats negatius de l'inici d'any. Aquest estiu passat ha crescut la mortalitat en un 37%, de 49 finats s'ha passat a 67. Els plans de seguretat de l'SCT preveuen reduir la mortalitat en un 30% entre 2010 i el 2016. Les dades d'aquest 2015 suposen una reducció del 27,3% en relació al registre de fa 5 anys.

Summary: Trànsit inicia una campanya on els infants donen consells de seguretat viària als adults


El Producte Interior Brut de Catalunya va registrar un increment del 0,7% entre el gener i el març, en relació amb el trimestre anterior, segons les dades definitives publicades aquest dijous per l'Idescat i el Departament d'Economia, que han revisat el creixement una dècima a la baixa respecte a l'estimació avançada feta al maig, del 0,8%. Així doncs, en termes intertrimestrals, el PIB català mostra una moderada desacceleració i se situa una dècima per sota de la dada espanyola (0,8%). En relació amb el primer trimestre del 2015, el creixement durant els tres primers mesos de l'any va ser del 3,6% segons la dada definitiva, que també corregeix a la baixa l'estimació inicial, del 3,7%.

Summary: L'Idescat rebaixa una dècima el creixement econòmic del primer trimestre a Catalunya i el situa en el 0,7%


Els dos equips constaten una voluntat compartida de diàleg per abordar el "conflicte polític" ACN Madrid.-ERC manté el 'no' a la investidura de Pedro Sánchez després de la reunió que ha tingut lloc aquest dijous a Madrid, però tan els republicans com el PSOE i el PSC consideren que la trobada ha servit per establir un punt de partida comú sobre la necessitat d'abordar un el que les dues formacions qualifiquen de "conflicte polític" a Catalunya. És el resultat de 2 hores i 30 minuts de reunió entre les delegacions que han encapçalat el portaveu d'ERC a Madrid, Gabriel Rufián, i la portaveu del PSOE al Congrés, Adriana Lastra. En dos comunicats per separat, ERC i PSOE assenyalen que hi ha punts en comú que permeten impulsar aquesta negociació, i anuncien que han  acordat celebrar una nova trobada el dimarts 3 de desembre al Congrés dels Diputats. La trobada al Congrés dels Diputats ha servit per explorar les possibilitats d'una entesa que permeti la investidura de Pedro Sánchez, i ha acabat sense declaracions i amb dos comunicats per separat que apunten en la mateixa direcció. ERC assegura que després d'aquesta "primera reunió entre equips negociadors" la seva postura "segueix essent negativa", però apunta ja en un primer punt del comunicat que "totes dues parts han establert un punt de partida comú en considerar la necessitat d'abordar un conflicte polític que és, essencialment, de naturalesa política". "Malgrat que els diagnòstics de les parts no són coincidents", segons ERC, les dues formacions "sí que comparteixen la necessitat de poder reprendre la via del diàleg entre partits i institucions, així com per implicar en aquesta la societat civil". Un diàleg, afegeixen els republicans, que "ha de ser obert i sincer". Una terminologia molt semblant a la que apareix al comunicat del PSOE, on apunta que en aquesta "primera aproximació" s'han constata "diferències" però "també punts de trobada" i en tot cas "una voluntat compartida de diàleg que permeti desencallar la formació de govern i assegurar l'estabilitat política".  Segons el PSOE, aquesta "estabilitat política" a de permetre afrontar "una agenda de drets socials, la recuperació de drets civils i laborals retallats pel PP, la situació industrial a Catalunya i al conjunt d'Espanya, en particular al sector de l'automoció" i també "canalitzar el conflicte polític a Catalunya des del diàleg i l'entesa institucional".  En tot cas, ERC insisteix que la "solució democràtica" per a Catalunya passa per una taula de negociació que es fonamenti en quatre pilars: que sigui entre governs, sense apriorismes ni temes vetats, amb calendari i amb garanties de compliment".  Unes condicions que no recull el comunicat del PSOE, que es limita a constatar que la reunió d'aquest divendres s'ha fet des d'un "ambient de diàleg constructiu i amb voluntat d'entesa", i que en tot cas és "un primer pas per treure el país de la situació de bloqueig en què es troba en aquest moment i donar a Espanya el govern progressista que han elegit els ciutadans". Totes dues formacions expliquen que s'han emplaçat a una nova trobada el pròxim dimarts 3 de desembre. Tindrà lloc al Congrés dels Diputats. Per part dels socialistes han estat a la reunió la portaveu del PSOE al Congrés, Adriana Lastra, el secretari d'Organització del PSOE, José Luis Ábalos, i el secretari d'organització del PSC, Salvador Illa. Per ERC el portaveu al Congrés, Gabriel Rufián, la portaveu nacional i vicesecretària general d'ERC, Marta Vilalta, i el president del Consell Nacional d'ERC, Josep Maria Jové.

Summary: ERC manté el 'no' però s'emplaça amb el PSOE a una nova reunió el 3 de desembre


La Fiscalia ha presentat aquest dimecres una denúncia davant el jutjat d'instrucció de guàrdia de Barcelona contra el jugador del FC Barcelona Adriano Correia per haver defraudat presumptament 646.086,09 euros a la Hisenda Pública. Concretament, en l'escrit el fiscal apunta que el lateral brasiler hauria defraudat 189.419,53 euros i 456.666,56 euros a través de les declaracions de l'IRPF corresponents als exercicis del 2011 i 2012, respectivament. El fiscal diu que en aquests anys el jugador va obtenir "importants" ingressos derivats dels seus drets d'imatge que haurien d'haver tributat en les seves declaracions sobre l'IRPF.

Summary: La Fiscalia denuncia Adriano davant el jutge per defraudar 646.000 euros a Hisenda durant el 2011 i 2012


Una delegació de vuit familiars dels presos catalans, dels presos d'Altsasu i del grup de suport al raper Valtonyc es reuniran dimarts amb diversos eurodiputats al Parlament Europeu a Estrasburg. El grup de familiars dels polítics i consellers cessats empresonats que viatjaran a França inclou la presència de Laura Masvidal i Anna Forn, dona i filla de Joaquim Forn; Diana Riba, dona de Raül Romeva; Montserrat Bassa, germana de Dolors Bassa; Ferran Pegueroles Forcadell, fill de Carme Forcadell; Xavier Sànchez Picanyol, germà de Jordi Sànchez; i Francesc Riera, cunyat d'Oriol Junqueras. L'acte, sota el títol 'Defensant els drets fonamentals a la UE: el cas d'Espanya', està organitzat per vuit partits polítics amb presència a l'Eurocambra: ERC, el PDeCAT, Podem, PNB, Bildu, Catalunya en Comú, Izquierda Unida i el BNG. Això implica que compta amb el suport de tots els grups excepte el del PP, el PSC i Ciutadans.  Els familiars oferiran una roda de premsa dimarts al matí al Parlament Europeu a Estrasburg, que també comptarà amb la participació de l'exmagistrat del Tribunal Suprem José Antonio Martín Pellín i l'actor Alberto San Juan. Immediatament després, participaran en una reunió amb eurodiputats on també s'han convidat representants d'altres institucions europees.  La delegació de familiars dels presos catalans, d'Altsasu i de Valtonyc seran a Estrasburg coincidint amb la celebració de la sessió plenària del Parlament Europeu, on participen tots els eurodiputats de la UE.

Summary: Familiars dels presos catalans, d'Altsasu i de Valtonyc es reuniran dimarts amb eurodiputats al Parlament Europeu


El jutge del Tribunal Suprem Pablo Llarena ha acordat presó eludible amb fiança de 150.000 euros per a la presidenta del Parlament, Carme Forcadell, segons han confirmat a l'ACN fonts jurídiques. La decisió contradiu la petició de la Fiscalia, que havia sol·licitat presó incondicinoal per a la presidenta del Parlament. Forcadell haurà d'ingressar en un centre penitenciari fins que aboni la quantitat de la fiança. Pel que fa a Lluís Corominas, Lluís Guinó, Anna Simó i Ramona Barrufet, el jutge els deixa lliures però els dona 7 dies per ingressar fiances de 25.000 euros cadascun. Pel que fa a Joan Josep Nuet, el jutge ha decretat la seva llibertat sense cap mesura cautelar.

Summary: El jutge acorda presó eludible amb fiança de 150.000 euros per a Forcadell


La sala social del Tribunal Suprem ha declarat nul, per ser discriminatori per als treballadors amb contractes temporals, l'incís de l'article 30 del sisè conveni col·lectiu únic del personal laboral de la Generalitat de Catalunya, que considera com a relació continuada les extincions contractuals inferiors a 20 dies si el treballador és novament contractat per efectuar les mateixes funcions en la mateixa categoria professional o equivalent. El tribunal ha estimat el recurs de cassació interposat pel sindicat UGT contra la sentència del TSJC del febrer de l'any passat que va desestimar la demanda de conflicte col·lectiu presentada per aquest sindicat contra el Departament de Polítiques Digitals i Administració Pública, CCOO i IAC.  En la seva demanda, UGT demanava que es declarés la nul·litat de l'esmentat article per infracció de la legalitat constitucional i de la Unió Europea.  La sala explica que el conveni impugnat, a efectes d'antiguitat, només valora els serveis continuats, i entén com a relació continuada les extincions contractuals inferiors a 20 dies si el treballador és novament contractat. Afegeix que es tracta d'una regla "indirectament discriminatòria dels que estan vinculats per successius contractes de treball temporals".  La sentència indica que el fet que s'excloguin del càlcul de l'antiguitat requerida per adquirir el dret a un trienni els períodes treballats temps enrere i separats del contracte vigent per més de vint dies també sembla que constitueix un tracte pejoratiu per a les persones amb contractes temporals. "Si cessar en la prestació de serveis durant més de vint dies implica reiniciar el còmput de l'antiguitat, així hauria de succeir en tot cas i no només en els d'extinció contractual; és a dir, en les suspensions o interrupcions concorre la mateixa raó o situació i, no obstant això, el conveni no preveu aquestes censures en l'activitat laboral amb l'esmentat efecte", subratllen els magistrats. "Això confirma la nostra apreciació --afirma la sala-- sobre que la regla en qüestió està pensada per evitar acumulacions d'antiguitat en favor dels que treballen sota contractes de durada temporal, convertint-se així aquesta dada en el generador d'un tracte desfavorable i desproveït de cap justificació objectiva, proporcional i raonable". En aquest sentit, assegura que una persona amb contracte indefinit que hagi tingut un parèntesi de durada similar al de qui ha treballat a l'empara de contractacions temporals quedarà al marge de la restricció que la demanda d'impugnació denúncia. Per això, el tribunal considera que la solució no implica que la inclusió en una borsa de treball, prevista en el mateix conveni per atendre les necessitats temporals de personal, generi una vinculació equivalent a la de les relacions fixes discontínues, ni que hagi de comptabilitzar-se com a treballat el temps que hi ha entre unes i altres contractacions, "sinó simplement que s'ha d'aplicar en tot cas un mateix sistema de còmput d'antiguitat, eliminant la restricció referida a la continuïtat del vincle laboral, per ser la millor manera de restablir la igualtat a la vista del que s'ha acordat en la matèria". Amb això també s'aconsegueix, segons la sentència, que l'equiparació retributiva entre els que tenen un contracte de durada indefinida i els que tenen de naturalesa temporal sigui idèntica, tal com exigeix l'Estatut dels Treballadors. Per a la sala, "la proporcionalitat en prevista a l'Estatut juga en el sentit que es compten només els períodes durant els quals hi ha contractació vigent i en què es percep, si s'escau, el complement, només mentre es treballa. Si no és així, és evident que per assolir els 'tres anys de prestació de serveis complets' demanats pel conveni que han estat subjectes a contractacions temporals es podrien veure obligats a desenvolupar un temps molt superior, o que fins i tot podrien no tenir qualsevol complement per haver-se tallat la unitat essencial del vincle" laboral.

Summary: El Suprem anul·la part del conveni de la Generalitat per considerar-lo discriminatori per als treballadors temporals


Els secretaris generals dels sindicats UGT, Camil Ros, i CCOO, Javier Pacheco, han advertit aquest dimarts que una nova aplicació de l'article 155 de la Constitució a Catalunya seria "una involució" i que, si es produís, caldria "trobar consensos per fer front a una situació d’aquesta mena". En comparèixer a la Comissió d'Investigació del 155 al Parlament, han advertit de la possibilitat d'una nova intervenció si les dretes guanyen les eleccions espanyoles del 28 d'abril, però han considerat que aplicar-lo indefinidament seria "un trencament de l'ordre constitucional". També han acusat l'exdelegat del govern espanyol Enric Millo de no agafar-los el telèfon durant la intervenció.

Summary: UGT i CCOO creuen que un nou 155 seria "una involució" a la qual caldria "fer front"


Un motorista de 63 anys ha mort aquest dimecres a la tarda en un xoc amb turisme a la C-63, al seu pas per Vidreres (Selva), segons el Servei Català de Trànsit, El sinistre s'ha produït a un quart i cinc minuts de sis de la tarda, a l'alçada del quilòmetre 9,2 en sentit Lloret de Mar, on els dos vehicles han col·lidit per motius que es desconeixen. Quant a l'afectació viària, la C-63 ha estat tallada des de dos quarts de sis de la tarda a les sis i a partir d'aleshores fins al voltant de tres quarts de vuit del vespre s'ha donat pas alternatiu.A conseqüència de l'impacte ha mort J.L.L.S., de 49 anys, nacionalitat espanyola i veí de Vidreres. A més, s'han arribat a acumular dos quilòmetres de retencions en els dos sentits de la marxa. Fins al lloc, s'hi han desplaçat tres patrulles dels Mossos d'Esquadra, una dotació dels Bombers de la Generalitat i tres ambulàncies i un helicòpter medicalitzat del Sistema d'Emergències Mèdiques. (S'ha afegit l'edat i el veïnatge de la víctima mortal)

Summary: ACTUALIZACIÓ:Mor un motorista de 49 anys en un xoc amb un turisme a Vidreres


El secretari d'organització del PSC i cap de campanya, Salvador Illa, creu que la seva formació s'endurà vots de JxCat i ERC el 28-A perquè molts dels votants han vist que "la independència no porta enlloc" i perquè els electors no han entès "la pinça amb la dreta" per rebutjar els pressupostos de l'Estat, que "donaven més recursos per a Catalunya". A portes del debat de TV3 aquest dimecres a la nit, Illa ha assegurat que els socialistes no tenen "cap por de confrontar arguments" amb els independentistes. Ha afegit que quan es poden comparar els projectes, "cada cop surten més ciutadans convençuts que la independència no és la solució per a Catalunya i que el que s'ha fet fins ara és un error". Illa ha explicat que els socialistes han debatut cada cop que se'ls ha demanat amb els independentistes i la cap de llista, Meritxell Batet, ho tornarà a fer al debat d'aquest dimecres. El cap de campanya ha cridat a tenir "un to propositiu" i no d'insults als contrincants.

Summary: El PSC creu que s'endurà vots de JxCat i ERC perquè els votants han vist que "la independència no porta enlloc"


L'expresident del Tribunal Suprem Pasqual Sala ha considerat aquest dimarts "difícil per no dir impossible" que es pugui parlar de delicte de rebel·lió en la causa de l'1-O, i també ha considerat "problemàtic" que es pugui aplicar el de sedició. En declaracions a Rac1, ha apuntat que hi ha molts penalistes, ell entre ells, que creuen que "és difícil que pugui admetre's l'existència d'un alçament públic i violent a Catalunya com el que caracteritza la rebel·lió segons el codi penal". "I la secessió també és problemàtica. Poden existir desordres, desobediències als tribunals", ha afegit Sala, que ha conclòs que les presons "no ajuden a resoldre el problema de Catalunya, que és, ha dit, fonamentalment polític".

Summary: L'expresident del TS Pasqual Sala veu "difícil per no dir impossible" que hi hagi rebel·lió en la causa de l'1-O


Insten França a “repensar” les polítiques d’aplicació de la llei per “garantir l’exercici de les llibertats” com el dret a protestar ACN Brussel·les.-Un grup d’experts en drets humans de les Nacions Unides denuncia la “restricció desproporcionada” del dret de protesta a França durant les manifestacions dels ‘armilles grogues’. Denuncien restriccions “severes” dels drets dels manifestants i insten les autoritats franceses a “repensar” les polítiques d’aplicació de la llei per “garantir l’exercici de llibertats”. Des de l’inici del moviment al novembre, apunten els experts, més de 1.700 persones han resultat ferides durant les protestes arreu del país. Entre les restriccions mencionades per l’ONU hi ha un “alt nombre” de detencions, confiscacions de pertinences dels manifestants i ferides greus causades per les armes anomenades ‘no letals’ com granades i projectils. “Garantir l’ordre públic i la seguretat implica la necessitat de respectar i protegir els que protesten de forma pacífica en una manifestació”, recorden. En aquest sentit, adverteixen que reaccionar de forma “desproporcionada” a alguns excessos “violents” que pot haver-hi en algunes protestes tingui un efecte “dissuasori” en la població que vol continuar exercint les seves llibertats fonamentals.  “És molt preocupant veure com malgrat setmanes de concentracions, les restriccions i les tàctiques per controlar les manifestacions i l’ús de la força no han millorat”, lamenta el grup de l’ONU. A banda, els experts expressen “profunda preocupació” per la nova llei proposada pel govern francès per castigar els que instiguen la violència durant les protestes. “Algunes de les provisions d’aquesta llei no encaixen amb el Pacte Internacionals pels Drets Civils i Polítics, del qual França n’és part”, avisen. Per tot plegat, insten les autoritats franceses a “establir vies per al diàleg per reduir i la tensió i reconèixer el paper important que juguen els moviments socials en la governabilitat”. Els experts que fan les recomanacions són el president-relator del Grup de Treball sobre detencions arbitràries, Seong-Phil Hong; el relator especial de la situació dels defensors dels drets humans, Michel Forst: i el relator especial dels drets a la lliure reunió i associació, Clément Nyaletsossi Voule.

Summary: Experts de l’ONU denuncien restriccions “severes” del dret de protesta dels ‘armilles grogues’ francesos


La ministra espanyola d'Economia, Nadia Calviño, ha negat aquest dimarts a l'Eurocambra que a l'Estat hi hagi "presos polítics". En resposta a l'eurodiputat britànic William Dartmouth, Calviño ha assegurat: "Em sap greu no estar-hi d'acord, però francament, al meu país no hi ha presos polítics, hi ha polític engarjolats per violar les normes aplicables". Concretament Dartmouth li ha preguntat com se sent "personalment", com a "defensora dels valors europeus", formant part d'un govern que "té presos polítics" que poden ser a la presó fins a 25 anys per "motius polítics". Calviño ha estat interpel·lada per l'europarlamentari durant la seva compareixença davant la comissió d'Afers Econòmics i Monetaris del Parlament Europeu, a Brussel·les.

Summary: Calviño, a un eurodiputat: “Al meu país no hi ha presos polítics, hi ha polítics engarjolats per violar les normes”


El col·lectiu de juristes Llibertats ha exigit a través d'un comunicat al Govern una "rectificació immediata" de les declaracions del diputat al Parlament i cap de llista per Girona de Junts pel Sí, Lluís Llach. L'entitat ha volgut manifestar la "indignació" per les declaracions en què Llach advertia que els funcionaris que no complissin la futura llei de transitorietat jurídica podrien afrontar sancions. Per a Llibertats és "inacceptable" el que consideren una amenaça, així com que el Govern no l'hagi desmentit "categòricament". L'entitat també opina que Llach "no pot continuar representant" la ciutadania a les institucions. Llibertats també considera que el fet que les lleis de transitorietat jurídica es mantinguin "en secret" i que es vulguin tramitar "sense possibilitat de debat ni esmenes" posa de manifest la "carència democràtica extraordinària" del procés d'elaboració de les normes. A més alerta que es pretenen aprovar "infringint" l'Estatut de Catalunya. Finalment, el col·lectiu de juristes fa una crida perquè es mantinguin els funcionaris "al marge" del debat independentista i hi dona el seu suport.

Summary: El col·lectiu de juristes Llibertats exigeix al Govern que rectifiqui Lluís Llach


L'Ajuntament d'Esterri de Cardós, al Pallars Sobirà, vol que Casa Bringué de Ginestarre sigui la futura seu de l'Agència de la Natura al Pirineu. Aquest oferiment neix arran de l'aprovació de l'Agència aquest dimecres 17 de juny i del compromís del conseller de Territori, Damià Calvet, de portar a terme un desplegament de l'Agència consistent en una estructura descentralitzada ubicada als diferents territoris amb més relació amb el patrimoni natural. L'Ajuntament d'Esterri de Cardós ja s'ha adreçat a les entitats locals demanant el seu suport. El conjunt arquitectònic de casa Bringué és propietat del Departament de Territori des de l'any 2009 i hi ha un projecte d'una aula ambiental i un museu etnogràfic. L'Ajuntament d'Esterri de Cardós creu que "la instal·lació d'aquestes oficines donaria l'impuls definitiu a aquesta casa i als projectes que hi ha al seu entorn després de més d'una dècada de paralització". A la carta que l'Ajuntament d'Esterri de Cardós ha enviat a les entitats locals exposa que les Valls del Cardós amb els seus tres municipis (Lladorre, Ribera de Cardós i Esterri de Cardós), sempre han estat "al marge i sovint oblidades", a l'hora d'acollir organismes públics per la seva condició de "vall perifèrica". Des del Consistori es creu que aquesta Agència pot ser "l'oportunitat d'equilibrar la comarca en matèria de representació pública" i un motor de dinamització per a tota la vall. El Pallars Sobirà "hauria de ser una de les seus en el territori d'aquesta Agència", ha fet saber l'Ajuntament d'Esterri de Cardós a les altres administracions locals, tant per la seva localització al centre de la vegueria Pirineus com per "l'afectació de figures de protecció que té al seu territori". Esterri de Cardós és el municipi més petit del Pallars Sobirà i el quart més petit de Catalunya, on la major part del seu territori està afectat amb figures de protecció i té una economia que depèn bàsicament de la ramaderia extensiva. L'Ajuntament també fa esment "del debat i les tensions que s'han generat al voltant de la creació de l'Agència", a la comarca del Pallars Sobirà i creu que ara és el moment de passar pàgina i "participar activament en l'elaboració dels estatuts que regiran aquesta Agència i treballar perquè la seva seu al Pirineu estigui al Pallars Sobirà".

Summary: L'Ajuntament d'Esterri de Cardós vol que Casa Bringué de Ginestarre sigui la seu de l'Agència de la Natura al Pirineu


El diputat del grup parlamentari del PP a les Corts Valencianes, Jorge Bellver, ha demanat aquest dijous a la Corporació Valenciana de Mitjans de Comunicació (CVMC) que reconsideri l’elecció del nom ‘À.’ (llegit ‘À punt’) per a la nova radiotelevisió valenciana per coincidir amb l’eslògan de la mobilització de la Diada del 2016 organitzada per l’Assemblea Nacional Catalana (ANC) i Òmnium, “A punt”.  Bellver ha demanat la CVMC que faci “marxa enrere” perquè els nous mitjans “no poden tenir com a nom l’eslògan de l’independentisme català”. El consell rector de la corporació valenciana va fer públic aquest dimecres el nom de la nova televisió, fruit d’un concurs públic en el qual es va imposar l’empresa Aftershare. En opinió de Bellver, el PP vol evitar que “la casualitat sorprenent esdevingui casualitat sospitosa”. Cs també s’ha mostrat molt crític amb el nom. Al respecte,  el diputat de Ciutadans (Toni Subiela, ha assegurat que “la precipitació i les presses estan fent que la reobertura dels nous mitjans de comunicació públics valencians estigui embolicada constantment en la polèmica”.  En els passadissos dels Corts, el parlamentari de Cs ha lamentat que “fins a amb un procés públic, transparent i participatiu, es crea la polèmica” i ha comentat que “el nom triat sembla tenir nombroses aplicacions en empreses privades, a més de ser el nom d'una campanya de l'anterior govern municipal de València i està identificat amb el moviment independentista català”. Preguntat sobre si Cs va a demanar la retirada del nom, el diputat ha explicat que “tombar el procés que tenia les seves bases és complicat d'explicar, no podem demanar que s’obrin els sobres fins que un ens agradi” i ha advocat per “esperar a veure quines opcions pot oferir el Consell Rector”.

Summary: El PP demana reconsiderar ‘À.’ per a la nova radiotelevisió valenciana per coincidir amb el lema de la Diada


El conseller diu que la trucada amb Dastis ja supera la relació amb Margallo però no es refia de la mà estesa del govern espanyol  ACN Barcelona.-El conseller d'Afers i Relacions Institucionals i Exteriors i Transparència, Raül Romeva, ha assegurat que ha mantingut una conferència telefònica amb el nou ministre d'Exteriors del govern Rajoy, Alfonso Dastis Quecedo. "És molt més el que vaig poder aconseguir" amb el seu predecessor, José Manuel García Margallo, ha assegurat Romeva en una entrevista aquest diumenge a Catalunya Ràdio. Ara bé, no es refia de l'oferta de diàleg de Madrid: "Ja l'hem vist el diàleg, mare meva", ha afegit irònic. D'altra banda, Romeva, que ha garantit que el referèndum se celebrarà i que tindrà caràcter vinculant, ha demanat coherència de cara als pressupostos, que inclouen la partida per la consulta. En ser preguntat per l'aval de la CUP, ha afegit: "No demano a ningú que faci allò que no cregui que ha de fer. [...] Tenim un escenari no només necessari sinó també inevitable, l'hem d'afrontar, cadascú ha d'assumir les seves responsabilitats".

Summary: Romeva assegura que ha parlat per telèfon amb el nou ministre d'Exteriors de Rajoy


Assegura que s'obre "un camí amb tranquil·litat i fora de conflicte" per seguir negociant i arribar a un acord ACN Madrid.-El ministre de Foment, Íñigo de la Serna, ha valorat "molt positivament" que els sindicats d'Aena i Enaire hagin decidit no convocar de manera formal la vaga a l'espera de la propera reunió amb l'Estat, fixada per al dijous vinent. Segons el ministre, això obre "un camí amb tranquil·litat i fora de conflicte" per seguir negociant i poder arribar a un acord. Els sindicats demanen un augment salarial i també que s'incrementin les plantilles amb 700 llocs de treball. De la Serna ha recordat que a la reunió d'ahir al Ministeri de Foment ja es van posar sobre la taula les primeres propostes de creixement i que "van més enllà de la taxa de reposició". Pel que fa a la demanda d'augments salarials (que hauria de comptar amb el vistiplau del Ministeri d'Hisenda) ha dit que cal "analitzar les demandes" dels sindicats. En cas que no hi hagi acord, els sindicats UGT, CCOO i USO amenacen amb 25 jornades de vaga de 24 hores des del 15 de setembre al 30 de desembre a tots els aeroports espanyols.

Summary: De la Serna valora "molt positivament" que els sindicats d'Aena i Enaire no presentin encara la convocatòria de vaga